钦定古今图书集成/明伦汇编/氏族典/第167卷 > 《廖用贤尚友录》 > 官秉忠
## 钦定古今图书集成/明伦汇编/氏族典/第167卷 > 《廖用贤尚友录》 > 官秉忠

按《明外史官秉忠传》：“秉忠，榆林卫人。万历中，起世荫，
历官固原参将，擢宁夏、甘肃副总兵，移守蓟镇，积功
加署都督同知。四十年五月，擢总兵官，镇延绥。套寇
犯保宁，秉忠督参将杜文焕等败之，一日再捷。无何，
旗牌撒勒犯长安，秉忠将轻骑追袭之，大获。猛克什
力犯保宁，秉忠又破之。吉能者卜失兔子为套中之”
主，合诸部大举入寇。东道副将孙洪谟遏之，中伏被
围，士卒死伤过半，洪谟遂降。秉忠闻寇入，急遣游击
张榜潜劫其营，又败死四百馀人。会故帅杜松、宁夏
帅杜文焕援军至，并破敌，而秉忠所部亦有斩获，寇
始退。秉忠屡出袭击，多获首功，竟以前负被劾去官，
方候代。沙计谋从双山、建安入犯，秉忠设伏待之，遂
大败去。四十六年被召，令佥书前府，寻赴援辽东。杨
镐之四路出师也，令秉忠防守镇城。亡何，辞疾归。久
之卒。子抚民，亦为宁夏总兵官。